„Úcta k svätému Jozefovi je jedna z najvzácnejších milostí,
aké Boh môže udeliť duši, lebo je porovnateľná
so zjavením celého pokladu milostí nášho Pána.
Keď si Boh praje pozdvihnúť dušu do výšin,
zjednotí ju so svätým Jozefom tým, že ju obdarí
veľkou láskou k tomuto dobrotivému svätcovi.“ 1

SVÄTÝ PETER JULIÁN EYMARD

Copyright © 2020 The Marian Fathers of the Immaculate Conception of the B.V.M.

All rights reserved.

This Slovak language edition to be made available for sale in Slovakia is published by arrangement with Marian Press, Stockbridge, Massachusetts, USA

Z amerického originálu:
CONSECRATION to ST. JOSEPH: The Wonders of our spiritual father

Vydal: © Zachej.sk, 2021

Preklad: © Pavol Petrík

Grafika: © bookwork.sk

Jazyková korektúra: Zuzana Hašková

Citácie sú uvedené podľa:

Biblia – Starý a Nový zákon, katolícky preklad, SSV, 2016

Katechizmus Katolíckej cirkvi, SSV, 2017

ISBN: 978-80-8211-288-0 ePub

Nihil obstat: prof. ThDr. Cyril Hišem, PhD.

Imrimatur: Mons. Bernard Bober, arcibiskup metropolita,

ABÚ Košice – prot. č. 13/21, 19. 1. 2021

V knihe je preložený výraz Consecration ako zasvätenie sa – oddanie sa, zverenie sa, postavenie sa pod ochranu. Na Slovensku bol k používaniu týchto termínov vydaný dokument Mons. ThDr. Mariána Chovanca, predsedu Teologickej komisie KBS. (Porov. https://www.kbs.sk/obsah/sekcia/h/dokumenty-a-vyhlasenia/p/dokumenty-komisii-a-rad-kbs/c/o-spravnom-vyjadrovani-sa-vo-vztahu-k-panne-marii).

Dielo na obálke: Od neznámeho autora. Vydavateľstvu Marian Press sa napriek všetkému úsiliu nepodarilo zistiť totožnosť umelca. V prípade, že sa stane známou, bude jeho meno uvedené v budúcich vydaniach.

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom) bez súhlasu vlastníka autorských práv.

VENOVANIE

Všetkým ľuďom, ktorých modlitby a obety prispeli k tomu,
že táto kniha uzrela svetlo sveta.

Ďakujem!

Úvod

⇒
„Ešte som ho [svätého Jozefa]
dosť dobre nepochopil, ale to sa zmení.“2

SVÄTÝ JÁN Z KRÍŽA

V 16. storočí svätý Ján z Kríža, jeden z najväčších mystikov Cirkvi, s pokorou uznal, že nechápe veľkosť svätého Jozefa. Nesmierna láska, akú mala k svätému Jozefovi jeho priateľka svätá Terézia z Avily, ho inšpirovala natoľko, že sa pevne rozhodol lepšie spoznať a viac milovať svätého Jozefa.

A čo vy? Poznáte svätého Jozefa? Myslíte si, že rozumiete jeho veľkosti a láske voči vám? Nuž, priatelia moji, pripravte sa! Kniha Zasvätenie sa svätému Jozefovi odhalí tajomstvá tohto svätca ako nikdy predtým.

Teraz je čas svätého Jozefa!

Priznávam, že je to odvážne tvrdenie. Zároveň však úprimne verím, že Pán chce v našej dobe podstatnou mierou zamerať pozornosť našich sŕdc, rodín, farností, diecéz a Cirkvi na svätého Jozefa. Táto činnosť Ducha Svätého v živote Cirkvi už dlho naberá na intenzite.

Aby ste mi rozumeli: svätý Jozef mal vždy zvláštne miesto v srdciach kresťanov. Po stáročia svätí, pápeži, mystici, teológovia a laici chválili a oslavovali jeho veľké meno. V istej chvíli Duch Svätý použil Teréziu z Avily, aby si Cirkev ešte viac uvedomila osobu svätého Jozefa. Ale už pred ňou poukázali na jeho výnimočnosť takí svätci ako Bernard z Clairvaux, Bernardín Sienský a Vavrinec z Brindisi.

V nedávnejšej dobe to boli blahoslavený William Joseph Chaminade, svätý Peter Julián Eymard, blahoslavená Petra od svätého Jozefa a svätý André Bessette, kto veľmi zdôrazňoval úctu k svätému Jozefovi v živote Božieho ľudu. Svätý André Bessette dokonca inicioval výstavbu najväčšieho kostola na svete zasväteného svätému Jozefovi – dnešného Oratória svätého Jozefa v kanadskom Montreale. Svätý José Manyanet, španielsky kňaz 19. storočia, horlivo podporoval úctu k svätému Jozefovi a Svätej rodine. Predpovedal, že „čas svätého Jozefa“ v živote Cirkvi ešte len príde, keď napísal:

„Myslím, že čas pre svätého Jozefa ešte nie je ten pravý: po 2 000 rokoch sme iba teraz začali nahliadať niečo z tajomstva, do ktorého je ponorený.“3

Viete čo, priatelia moji? Čas svätého Jozefa prichádza práve teraz! Ako to môžem vyhlasovať s takou istotou? Jednoducho: Boh nám dal neklamné znamenia, že chce, aby jeho ľud venoval väčšiu pozornosť svätému Jozefovi – znamenia také jasné, že nemajú v dejinách Cirkvi obdobu. Potvrdzujú to aj slová svätého pápeža Jána XXIII.:

„V uctievaní svätej Cirkvi už od začiatku Ježiš, Božie Slovo, ktoré sa stalo telom, prijímal bohopoctu, ktorá mu patrí. Je nevyjadriteľný ako odblesk podstaty svojho Otca, odblesk, ktorý sa odráža v sláve jeho svätých. Mária, jeho Matka, sa od najstarších čias objavovala hneď za ním, na obrazoch v katakombách a bazilikách, kde sa zbožne uctievala ako ‚svätá Matka Božia‘. Ale Jozef okrem niekoľkých odkazov roztrúsených v spisoch [cirkevných] otcov stál po dlhé stáročia v úzadí, vo svojej charakteristickej skrytosti, takmer ako ozdobná postava v celkovom obraze Spasiteľovho života. Bol potrebný čas, aby úcta k nemu presiahla týchto zopár pohľadov a zakorenila sa v srdciach veriacich a potom sa rozvila v podobe osobitných modlitieb a ozajstného zmyslu pre dôverujúcu odovzdanosť. Nesmierna radosť z vylievania týchto najhlbších pocitov srdca toľkými príťažlivými spôsobmi bola vyhradená pre súčasnú dobu.“4

Kristov zástupca sa zreteľne vyslovil, že nastal čas svätého Jozefa. Žijeme v modernej dobe, keď Cirkev zažíva bezprecedentný vzostup úcty k svätému Jozefovi. Podľa svätého pápeža Jána XXIII. Boh chce, aby sa úcta k svätému Jozefovi uskutočňovala v našej dobe vo forme zvláštnych modlitieb „dôverujúcej odovzdanosti“. To znamená jedno: Je čas na úplné zasvätenie sa svätému Jozefovi!

Dovoľte mi, aby som vám priblížil, ako Boh viedol Cirkev do dnešných čias.

V roku 2018 som uverejnil denné zamyslenia o svätom Jozefovi pod názvom Jozefove klenoty: poučenia na každý deň o našom duchovnom otcovi. V úvode prinášam chronológiu pozoruhodných udalostí – božských znamení, ak chcete –, ktoré sa stali v uplynulých 150 rokoch. Tieto znamenia ukazujú, že v živote Cirkvi má svätý Jozef čoraz významnejšie miesto, že žijeme v čase nebývalého vplyvu svätého Jozefa. Posúďte sami:

1868 • blahoslavený Jean-Joseph Lataste OP píše list blahoslavenému pápežovi Piovi IX. a žiada ho, aby vyhlásil svätého Jozefa za „patróna všeobecnej Cirkvi“

1870 • blahoslavený pápež Pius IX. vyhlásil svätého Jozefa za „patróna všeobecnej Cirkvi“

1871 • kardinál Herbert A. Vaughan založil rád jozefitov

1873 • svätý Leonardo Murialdo založil Kongregáciu svätého Jozefa

1878 • svätý Joseph Marello založil Oblátov svätého Jozefa

1879 • zjavenia v írskom Knocku. Svätý Jozef sa zjavuje s preblahoslavenou Pannou Máriou, svätým Jánom apoštolom a Ježišom (ako Baránkom Božím).

1889 • pápež Lev XIII. píše uamquam pluries, encykliku o svätom Jozefovi

1895 • blahoslavená Petra od svätého Jozefa začína budovať svätyňu svätého Jozefa v španielskej Barcelone, ktorú posvätili v roku 1901. Svätý Ján Pavol II. ju po blahorečení v roku 1994 nazval „apoštolkou svätého Jozefa v 19. storočí“.

1904 • svätý André Bessette postavil oratórium zasvätené svätému Jozefovi v kanadskom Montreale. Rozšírili ho, vyhlásili za baziliku minor a dokončili v roku 1967. Oratórium svätého Jozefa dnes mnohí považujú za medzinárodné centrum úcty k svätému Jozefovi.

1908 • svätý Luigi Guanella začal stavať kostol zasvätený svätému Jozefovi v Ríme. Dokončili ho a posvätili ako baziliku v roku 1912.

1909 • svätý pápež Pius X. oficiálne schválil litánie k svätému Jozefovi

1914 • svätý Luigi Guanella založil Nábožné združenie svätého Jozefa pre spásu umierajúcich

1917 • zjavenia v portugalskej Fatime. Počas posledného z nich 13. októbra sa zjavil svätý Jozef s malým Ježišom a žehnal svetu.

1921 • pápež Benedikt XV. vložil do liturgie hodín zvolanie „Buď požehnaný, svätý Jozef, jej najčistejší snúbenec“

1947 • španielski bosí karmelitáni založili Estudios Josefinos, prvý teologický časopis venovaný svätému Jozefovi

50. roky 20. storočia • údajné zjavenia Panny Márie Ameriky sestre Mary Ephrem zdôrazňujú obnovu úcty k svätému Jozefovi a sám svätý Jozef rozpráva vizionárke o tejto úcte

1955 • ctihodný pápež Pius XII. ustanovil sviatok svätého Jozefa Robotníka, ktorý sa má sláviť 1. mája

1962 • svätý pápež Ján XXIII. vložil meno svätého Jozefa do kánonu svätej omše (Prvá eucharistická modlitba)

1989 • svätý pápež Ján Pavol II. napísal Redemptoris custos, apoštolskú exhortáciu o svätom Jozefovi

2013 • pápež František prevzal a naplnil úmysly emeritného pápeža Benedikta XVI. a vložil meno svätého Jozefa do všetkých eucharistických modlitieb. Aj Vatikánsky mestský štát zasvätil svätému Jozefovi.5

To už je niečo! Neviem ako vy, ale väčšina ľudí nemá poznatky o týchto pozoruhodných udalostiach. Bez zveličovania Cirkev v uplynulých 150 rokoch rozšírila úctu k svätému Jozefovi viac než za predchádzajúcich 1 800 rokov kresťanstva! Ale prečo svätý Jozef? A prečo dnes?

Je na to veľa dôvodov, ale dva z nich pokladám za obzvlášť závažné.

Po prvé, potrebujeme, aby nám duchovné otcovstvo svätého Jozefa pomohlo chrániť manželstvo a rodinu. Manželstvo a rodina boli odjakživa vystavené útokom, ale hrozby súčasného sveta dosahujú mimoriadne rozmery. Ľudia veľakrát už ani nevedia, čo znamená byť mužom a ženou a tobôž čo tvorí manželstvo a rodinu. Mnohé krajiny sa dokonca odvážia tvrdiť, že predefinovali manželstvo a rodinu. V týchto záležitostiach panuje veľký zmätok, väčší než v ktoromkoľvek predchádzajúcom období ľudských dejín. Božia služobnica sestra Lucia dos Santos, najdlhšie žijúca vizionárka z Fatimy, poznala vážnosť doby a vyjadrila sa k tejto téme. Napísala:

„Posledný zápas medzi Pánom a kráľovstvom satana bude o manželstvo a rodinu.“6

Aby Cirkev bojovala so satanovými podvodmi a zvíťazila, nezaobíde sa bez svätého Jozefa. Jeho príklad a ochrana sú jediné východiská z chaosu, v ktorom sa nachádzame. Ku komu inému sa môžeme obrátiť, aby nám pomohol pochopiť, čo je manželstvo a rodina, ak nie k hlave Svätej rodiny a postrachu zlých duchov?

Po druhé, celý svet potrebuje reevanjelizáciu vrátane veľkej väčšiny pokrstených kresťanov. Svätý Jozef ako prvý misionár dnes opäť túži prinášať Ježiša národom. Situácia je taká, že mnoho kedysi kresťanských národov a kultúr odpadlo od kresťanských koreňov a sú na ceste k sebazničeniu; štáty, pôvodne založené na židovsko-kresťanských princípoch, ovládajú ideológie a organizácie, ktoré chcú odstrániť zo spoločnosti všetko, čo je posvätné. Ak nedôjde k zásadnému obratu, celá civilizácia sa zrúti do záhuby.

Svätý Ján Pavol II. nám v apoštolskej exhortácii o svätom Jozefovi z roku 1989 pripomína nutnosť vzývať svätého Jozefa pri diele reevanjelizácie sveta. Píše:

„Cirkev musí neprestajne vzývať Jozefovu ochranu, čo je nielen nevyhnutnou obranou proti všetkým nebezpečenstvám, ale aj, a najmä, impulzom na obnovenie jej angažovanosti pre vec evanjelizácie vo svete a reevanjelizácie v tých krajinách a u tých národov, v ktorých... ‚kedysi prekvitalo náboženstvo a kresťanský život a... teraz sú vystavené tvrdým skúškam‘.“7

Teraz je čas zasvätiť sa svätému Jozefovi! Boh hovorí svojej Cirkvi, že aby uchránila manželstvo a rodinu, pozdvihla morálku, opäť získala stratené územia a získala duše pre Ježiša Krista, musí priviesť svätého Jozefa na bojové pole. On je postrach zlých duchov! Cirkev sa vďaka jeho plodnému duchovnému otcovstvu, neuveriteľnej láske k svojim duchovným deťom a neustálemu orodovaniu môže obnoviť ako svetlo národov, krásne mesto na návrší (porov. Mt 5, 14-16)!

Čo presne znamená zasvätiť sa svätému Jozefovi? Alebo inak, čo to znamená pre človeka, keď sa mu zasvätí? V podstate nič iné než uznávať, že je vaším duchovným otcom, a chcieť sa mu podobať. Prejavíte to tak, že sa úplne zveríte do jeho otcovskej starostlivosti, aby vám s láskou pomáhal získať jeho čnosti a stať sa svätým. Úplné zasvätenie sa svätému Jozefovi v sebe zahŕňa, že urobíte formálny úkon synovského odovzdania sa svojmu duchovnému otcovi, aby sa postaral o vaše duchovné blaho a viedol vás k Bohu. Človek, ktorý sa zasvätí svätému Jozefovi, chce byť čo najbližšie svojmu duchovnému otcovi, a to až do takej miery, že napodobuje jeho čnosti a svätosť. A svätý Jozef tým, čo sú mu zasvätení, venuje láskyplnú pozornosť, ochranu a vedenie.

Ak toto číta niekto, kto sa už úplne zasvätil preblahoslavenej Panne Márii, a kladie si otázku, či sa môže zasvätiť aj svätému Jozefovi a všetko mu odovzdať, odpoveď znie: „Tisíckrát áno!“ Boh túži, aby sa všetky deti zverili do lásky a starostlivosti tak matky, ako aj otca. Duchovná rodina, ktorej ste členom, nemá len jedného rodiča. Mária je vaša duchovná matka a svätý Jozef je váš duchovný otec. Pre váš vnútorný rast je duchovné otcovstvo svätého Jozefa nesmierne dôležité. Nech si nik nemyslí, že úplným zasvätením sa svätému Jozefovi sa umenšuje úplné zasvätenie sa Márii. Mária chce, aby ste sa zasvätili svätému Jozefovi! Všetko, čo ste dali Ježišovi a Márii, môžete dať aj svätému Jozefovi. Buďte pokojní. Srdcia Ježiša, Márie a svätého Jozefa sú jedno.

Pýtate sa: „Ako uskutočniť zasvätenie svätému Jozefovi?“ Aby som bol úprimný, existuje nekonečne veľa spôsobov, stačí aj jednoduchá modlitba odovzdania. Ak však naozaj chcete pochopiť veľkosť svojho duchovného otca, najlepšie bude, keď prejdete celým procesom prípravy a zasvätenia. V rámci neho spoznáte osobu svätého Jozefa, výsady, tituly a čnosti a najmä jeho otcovskú lásku k Bohu Synovi a celému ľudstvu. Kniha Zasvätenie sa svätému Jozefovi ponúka podrobný program prípravy a zasvätenia sa pre jednotlivcov, rodiny, farnosti a diecézy. Prostredníctvom tohto programu by som rád podnietil prvé celosvetové hnutie zasvätenia svätému Jozefovi!

O aký program a metódu ide? Keď som sa modlil za to, ako mám usporiadať prípravu na zasvätenie sa svätému Jozefovi, dospel som k záveru, že bude najlepšie, keď nadviažem na osvedčenú metódu 33-dňovej prípravy, ktorú použil svätý Ľudovít de Montfort pri zasvätení sa Panne Márii. Načo objavovať koleso, všakže? Metóda 33-dňovej prípravy je jednoduchá, priama a umožňuje človeku dostatočne obsiahnuť celú problematiku. Spôsob prípravy svätého Ľudovíta de Montfort si tiež vyžaduje veľmi dôležitý prvok: modlitbu.

Podobne ako program svätého Ľudovíta de Montfort pri zasvätení sa Panne Márii aj zasvätenie sa svätému Jozefovi má tri časti.

PRVÁ ČASŤ

33-DŇOVÁ PRÍPRAVA

Skôr než začnete 33-dňovú prípravu, musíte si vybrať deň zasvätenia (33. deň), ktorý vás potom privedie k počiatočnému dátumu. Môžete začať a skončiť v akýkoľvek deň, ale na s. 22 som uviedol tabuľku so zoznamom liturgických sviatkov spojených so svätým Jozefom. Osobne si myslím, že pre vaše zasvätenie je najlepšie zvoliť si dátum, ktorý sa zhoduje s niektorým liturgickým sviatkom svätého Jozefa. Je veľmi dôležité, aby ste pamätali, že dátum zasvätenia je 33. deň.

Pokiaľ ide o obsah 33-dňovej prípravy, ako základ pre tento program poslúžili litánie k svätému Jozefovi, mocná modlitba, ktorá vám pomôže spoznať svojho duchovného otca a zamilovať si ho, keďže zdôrazňuje mnohé tituly, výsady a hrdinské čnosti svätého Jozefa. Na každý deň 33-dňovej prípravy (prvý a druhý deň sú jediné výnimky) ponúkam krátke zamyslenie nad jedným zo vzývaní v litániách (v prvej časti), po ktorom nasleduje čítanie o svätom Jozefovi (v druhej časti), a na záver sa odriekajú litánie k svätému Jozefovi (v tretej časti). Vďaka tejto metóde hlbšie porozumiete svätému Jozefovi a ešte viac si ho obľúbite, čo vás pripraví na úplné zasvätenie sa svojmu duchovnému otcovi. 33-dňová príprava si vyžaduje asi 20-30 minút denne. Ak by ste niektorý deň vynechali, dobehnete to a budete pokračovať v príprave. Určite to zvládnete!

DRUHÁ ČASŤ

TAJOMSTVÁ NÁŠHO DUCHOVNÉHO OTCA

Druhá časť obsahuje materiály, ktoré sú určené ako čítanie na každý deň 33-dňovej prípravy. Z textov iba desať je trochu rozsiahlejších, ale nebojte sa, nudný nie je ani jeden. Môžete mi veriť, že pri ich čítaní sa do svätého Jozefa zamilujete.

Druhú časť som vytvoril ako knihu v knihe. To znamená, že sa má používať buď na dennej báze počas 33-dňovej prípravy, alebo si ju môžete prečítať ako samostatnú knihu, teda mimo 33-dňovej prípravy.

Vysvetlím vám, prečo som sa rozhodol pre takéto usporiadanie.

Pravdepodobne väčšina ľudí, ktorí si kúpia knihu Zasvätenie sa svätému Jozefovi, začne priamo 33-dňovou prípravou. Budú však aj takí, ktorým sa kniha dostane, ale nebudú ešte zrelí zasvätiť sa svätému Jozefovi. Niektorí budú považovať za správne najprv lepšie spoznať svätého Jozefa než sa hneď zasvätiť svätcovi, o ktorom veľa nevedia. Títo ľudia môžu vynechať prvú časť (33-dňovú prípravu) a prečítať si druhú časť ako samostatnú knihu. Mali by však vedieť, že ak sa rozhodnú prečítať si druhú časť bez toho, aby si vykonali prípravu, budú sa musieť opäť vrátiť k určeným kapitolám z druhej časti, keď sa neskôr podujmú urobiť si prípravu. (Texty z druhej časti sa čítajú v inom poradí, ak postupujete podľa 33-dňovej prípravy v prvej časti.)

Prečo som nazval druhú časť Tajomstvá nášho duchovného otca? Mohol by som vám dať vyčerpávajúcu odpoveď, ale postačí, keď vám niečo napovie svätý Josemaría Escrivá:

„Svätý Jozef, viac než ktokoľvek pred ním alebo po ňom, sa od Ježiša učil byť pripravený rozpoznať Božie tajomstvá.“8

Náš Boh je Boh tajomstiev a jedným z najväčších je práve svätý Jozef. Tajomstvá vášho duchovného otca sa vám čoskoro odhalia tak ako nikdy predtým. Prirodzene, so svätým Jozefom sa ich spája veľa, ale pri svojom bádaní a písaní tejto knihy som zistil, že je medzi nimi desať takých, ktoré naozaj vyčnievajú. Keď svoju pozornosť zameriate na týchto desať tajomstiev, dostanete plnší obraz o tom, kto je svätý Jozef a prečo si zasluhuje vašu lásku.

TRETIA ČASŤ

MODLITBY K SVÄTÉMU JOZEFOVI

Nesmierne dôležitá je tretia časť prípravy, ktorú predstavuje modlitba. Vo vašej príprave na zasvätenie sa svätému Jozefovi každodenná modlitba jednoducho nesmie chýbať, pretože bez nej bude len zdrojom informácií o svätom Jozefovi, ale nie budovaním synovského vzťahu k nemu. Určite je potrebné vedieť veľa vecí o tomto svätom, ale oveľa viac než to ho musíte mať nadovšetko radi. Pravidelná modlitba k svätému Jozefovi vám pomôže pestovať láskyplný vzťah s vaším duchovným otcom. Preto kniha nielenže vynáša na svetlo teologické bohatstvo litánií k svätému Jozefovi, ale vedie vás k tomu, aby ste sa ich deň čo deň modlili. Na konci 33 dní zistíte, že ste sa naučili litánie k svätému Jozefovi naspamäť!

Tretia časť zahŕňa niekoľko úkonov zasvätenia sa svätému Jozefovi, ako aj mnohé iné modlitby k vášmu duchovnému otcovi. V deň zasvätenia použite akýkoľvek úkon zasvätenia, ktorý sa vám páči, môžete si vytvoriť aj svoj vlastný, ak chcete. Keď robíte prípravu na zasvätenie ako skupina, odporúča sa, aby ste sa modlitbu zasvätenia modlili spoločne. V tejto časti nájdete aj modlitbu Veni, Sancte Spiritus (Duchu Svätý, príď z neba).

Na konci knihy sa nachádzajú inštrukcie, „ako uskutočniť 33-dňovú prípravu a zasvätenie sa v skupine“ (pozri s. 361). Dávam k dispozícii všetky materiály pre týždňové stretnutia, vrátane diskusných otázok pre každé z nich. Skupinová príprava a zasvätenie je veľmi vhodná pre farnosti a modlitbové skupiny, pričom všetko, čo vaša skupina bude potrebovať, je obsiahnuté v tejto knihe (každý však musí mať svoju vlastnú knihu).

Knihu Zasvätenie sa svätému Jozefovi uzatvára meditácia na slávnosť svätého Jozefa, ktorej autorom je blahoslavený William Joseph Chaminade, a neuveriteľný článok otca Réginalda Garrigou-Lagrangea OP. Nasleduje ešte krátky zoznam kostolov a svätýň zasvätených svätému Jozefovi po celom svete a tiež krásne umelecké diela, ktoré vznikli špeciálne pre túto knihu.

Môj milý priateľ, chystáš sa na cestu, ktorá ti zmení život. Byť blízko pri svätom Jozefovi je osobitná milosť od Boha, a keď si vykonáš túto 33-dňovú prípravu a zasvätenie svätému Jozefovi, naozaj budeš požehnaný. Svätý Maximilián Kolbe vo svojej dobe položil otázku: „Kto si, ó, Nepoškvrnené počatie?“ Odpovedať sa na ňu pokúsil vo svojich kázňach, knihách a apoštoláte zasvätenia sa Panne Márii. Podobne sa dnes mnohí ľudia pýtajú o svätom Jozefovi: „Kto si, svätý Jozef?“ Kniha Zasvätenie sa svätému Jozefovi im ponúka odpoveď a celej Cirkvi príležitosť nanovo pochopiť a uctiť si tohto veľkého svätca.

Teraz je čas zasvätiť sa svätému Jozefovi!

DONALD H. CALLOWAY MIC, STL

Zástupca provinciála – Spoločnosť kňazov mariánov
od nepoškvrneného počatia Panny Márie

Provincia preblahoslavenej Panny Márie, Matky milosrdenstva

Plán zasvätenia

⇒

(1) Pre viac informácií o tomto sviatku pozri s. 189.

(2) V priestupnom roku, keď má február 29 dní, je počiatočným dňom 16. február.

(3) Sviatok Svätej rodiny sa obyčajne slávi na Prvú nedeľu po Narodení Pána. Ak Narodenie Pána pripadne na nedeľu, zistite si, ktorý deň biskupi určili ako sviatok Svätej rodiny, a začnite svoje zasvätenie 32 dní pred dňom zasvätenia (33. deň).

1. DEŇ

⇒

Prečo sa zasvätiť svätému Jozefovi?

„Keď si Boh praje pozdvihnúť dušu do výšin,
zjednotí ju so svätým Jozefom tým,
že ju obdarí veľkou láskou k tomuto dobrotivému svätcovi.“9

SVÄTÝ PETER JULIÁN EYMARD

Chcete sa v duchovnom živote povzniesť do výšin? Radím vám, aby ste sa zasvätili svätému Jozefovi.

Mnohí kresťania sa zasvätili Panne Márii, aby boli bližšie pri Ježišovi. Nepochybne je to jedna z najlepších vecí, ktorú môžete urobiť pre svoj duchovný život. Podstata zasvätenia sa Márii spočíva v tom, že vám pomôže stať sa „druhou Máriou“ pre Ježiša, vernou, láskyplnou a dôverujúcou spoločníčkou Spasiteľa. Pri svätom Jozefovi ide o niečo podobné.

Zasvätenie sa svätému Jozefovi vám pomôže stať sa „druhým Jozefom“ pre Ježiša a Máriu. Keď sa mu úplne odovzdáte, urobí vás verným, láskyplným a dôverujúcim spoločníkom Ježiša a Márie!

V Novom zákone čítame, že Ježiš „sa vzmáhal v múdrosti, veku a v obľube u Boha i u ľudí“ (Lk 2, 52) pod ochranou svojich rodičov. Ak sa zveríte do otcovskej starostlivosti svätého Jozefa, aj vy sa môžete „vzmáhať“ ako Ježiš – zákonitosť, ktorú nám ozrejmí svätý Bernard z Clairvaux:

„Kto a aký človek bol blahoslavený Jozef, môžete vyvodiť z jeho mena, ktorým si Božím riadením zaslúžil byť uctievaný do takej miery, že ho oslovovali ako otca Boha, za ktorého ho považovali. Môžete to vyvodiť zo samotného jeho mena, ktoré v preklade znamená ‚vzrastať‘.“10

Svätý Jozef je „podnecovateľ rastu“. Má k vám otcovskú lásku a moc upevniť Božiu prítomnosť vo vašom živote a dostať vás do výšin duchovného života. Celé stáročia toto „tajomstvo“ svätého Jozefa zostávalo v skrytosti, prístupné iba svätcom, mystikom a niekoľkým pápežom. Teraz je na vás, aby ste ho objavili.

Teraz je čas svätého Jozefa! Cirkev a svet nesmierne potrebujú svätého Jozefa. Potrebujeme ho, aby nám pomohol vrátiť sa k Ježišovej láske a žiť čnostný život. Zúfalo potrebujeme aj jeho ochranu, lebo rodina – základ spoločnosti – čelí mnohým hrozbám a na Božiu rodinu Katolíckej cirkvi zákerne útočí svet, telo, diabol i niektoré jej deti. Potrebujeme svätého Jozefa, aby nás chránil. Je naším milujúcim a milosrdným duchovným otcom; je svätý, silný a pripravený pomôcť; je navždy spojený s Ježišom, Máriou a Cirkvou. Ako chránil Svätú rodinu, bude chrániť aj nás, ak sa zveríme do jeho otcovského srdca a duchovnej starostlivosti.

Svätý Jozef je váš duchovný otec. Všetky deti sa podobajú na svojich rodičov. Vy ako dieťa svätého Jozefa sa mu musíte podobať, a to najmä tým, že si budete osvojovať jeho čnosti a vernosť Ježišovi a Márii. Svätý Jozef plní dôležitú (životodarnú) úlohu vo vašom duchovnom raste a životnom blahu. Táto skutočnosť tvorí srdce zasvätenia sa svätému Jozefovi, ako to dobre vysvetľuje blahoslavený William Joseph Chaminade:

„[Svätý Jozef] nebol pasívny nástroj vo veľkom diele našej spásy. Zohrával nanajvýš aktívnu úlohu, a preto patrí medzi milosrdných poradcov vtelenej Múdrosti.“11

Milosrdná Božia láska vám dala svätého Jozefa ako duchovného otca. Ste pripravení vystúpiť do výšin duchovného života? Ste pripravení priblížiť sa k Ježišovi a Márii a rásť v čnostiach? Poďme k Jozefovi!

„Chystáme sa zasvätiť svätému Jozefovi; preto mu položíme k nohám všetko, čím sme, a všetko, čo máme.“12 (svätý Peter Julián Eymard)

Pomodlite sa Veni, Sancte Spiritus ⇒.13

Pomodlite sa litánie k svätému Jozefovi ⇒.

2. DEŇ

Litánie k svätému Jozefovi

„Z vlastných skúseností viem, aký neobyčajný vplyv má svätý Jozef
u Boha, a chcela by som každému odporučiť, aby si ho osobitne
uctieval. Zakaždým som mohla vidieť, že tí, čo si ho osobitne
ctia, robia pokroky v čnostiach, lebo tento nebeský ochranca
obdivuhodne podporuje duchovné napredovanie duší,
ktoré sa mu zveria.“14

SVÄTÁ TERÉZIA Z AVILY

Možno ste už počuli o svätom Maximiliánovi Kolbem, hrdinskom kňazovi, ktorý dal svoj život za druhého väzňa v koncentračnom tábore v Osvienčime. Svätý Maximilián bol horlivý mariánsky ctiteľ a šíriteľ zasvätenia sa Panne Márii. V roku 1917 založil Rytierstvo Nepoškvrnenej na ohlasovanie úcty k Panne Márii po celom svete. Ale počuli ste o otcovi Josephovi Kentenichovi, ďalšom veľkom šíriteľovi mariánskej zbožnosti?

V roku 1941 otca Kentenicha zatklo Gestapo a uväznili ho v Nemecku, ale zo zdravotných dôvodov ho nacisti nezamýšľali poslať do koncentračného tábora. Pre vrúcnu oddanosť k Panne Márii však otec Kentenich žiadal, aby ho poslali do koncentračného tábora v Dachau. Svoje utrpenie chcel obetovať za mariánske hnutie, ktoré založil v roku 1914 pod názvom Schönstattské hnutie. Jeho cieľom bolo učiť ľudí o čnostiach Panny Márie a premeniť svet prostredníctvom zasvätenia sa Márii. Otec Kentenich strávil v Dachau tri roky.

Metóda zasvätenia sa Márii otca Kentenicha je známa ako „zmluva lásky“. Veril, že zmluva lásky s Máriou pretvorí svet tak, že z členov Schönstattského hnutia urobí „zjavenia Panny Márie“. Samozrejme, nie doslovné – napodobňovaním Máriiných čností sa stanú jej odrazmi a „zjaveniami“ vo svete. Pretože Cirkev a svet potrebujú takéto zjavenia!

Cirkev a svet nemenej potrebujú „zjavenia“ svätého Jozefa: mužov a ženy, ktorí budú vyžarovať čnosti svätého Jozefa, najmä jeho vernú lásku manžela a otca. Vo svete zamorenom gender ideológiou a zmätkom v manželstve a rodine sú odrazy Márie a svätého Jozefa neoceniteľné. Aké dôležité je potom zasvätenie sa svätému Jozefovi a napodobňovanie jeho čností!

Litánie k svätému Jozefovi vás pripravia na úplné zasvätenie sa svojmu duchovnému otcovi a naučia vás napodobňovať jeho čnosti. Litánie sa datujú najneskôr do 16. storočia a modlili sa ich nespočetní svätci. Verziu, ktorú sa budete modliť, schválil a obdaril odpustkami svätý pápež Pius X. v roku 1909. Prostredníctvom litánií k svätému Jozefovi sa dozviete o čnostiach a tajomstvách vášho duchovného otca a stanete sa „zjavením svätého Jozefa“ vo svete.

„Utiekam sa do tvojho náručia [svätý Jozef], aby si ma mohol viesť po ceste čností.“15 (svätý Klement Mária Hofbauer)

Svätý Jozef je váš vzor, ako milovať Ježiša, Máriu a duše. Vzory sa snažíme napodobňovať. Keď budete napodobňovať čnosti svätého Jozefa, budete sa ponášať na svoj vzor a budete mať obrovský vplyv na svet. Čnosti svätého Jozefa sa stanú vašimi čnosťami a vy sa stanete „druhým Jozefom“.

„Jeho [svätého Jozefa] vynikajúce čnosti tvoria jeho zásluhu a on sa stáva naším vzorom.“16 (blahoslavený William Joseph Chaminade)

„Svätý Jozef je náš sprievodca a náš vzor. Keďže naše povolanie je ako to jeho, musíme žiť jeho život, praktizovať jeho čnosti a napodobňovať jeho ducha.“17 (svätý Peter Julián Eymard)

„Ježiša milujeme nadovšetko, Máriu milujeme ako svoju matku, ako by sme potom mohli nemilovať Jozefa, ktorý je tak úzko spojený s Ježišom a Máriou? A ako si ho môžeme lepšie uctievať než tak, že budeme napodobňovať jeho čnosti? Veď čo iné robil vo svojom živote, než že kontemploval, adoroval Ježiša a rozjímal nad ním aj uprostred svojich každodenných prác? Hľa, on je náš vzor.“18 (svätá Madeleine Sophie Barat)

Pomodlite sa litánie k svätému Jozefovi ⇒.

Pomodlite sa Spomeň si k svätému Jozefovi ⇒.

3. DEŇ

Otec na nebesiach, Bože,
zmiluj sa nad nami

„Náš nebeský Otec mal len jedného svätého, ktorý ho reprezentoval
na zemi. Tomuto obľúbenému svätému teda udelil všetko,
čo mohol, a vybavil ho všetkým, čo potreboval,
aby bol jeho hodným zástupcom.“19

SVÄTÝ PETER JULIÁN EYMARD

Boh Otec vás miluje. Tak veľmi vás miluje, že poslal na svet svojho Syna, aby vás spasil. Ale Otec neposlal svojho Syna len na to, aby vás spasil. Poslal svojho Syna, aby vás spasil a urobil z vás Božie dieťa. Skrze Ježiša môžete mať synovský vzťah s Bohom Otcom. Skrze Ježiša môžete volať: „Abba, Otče!“

Boli ste stvorení, aby ste boli Božím dieťaťom – to je dôvod celého vášho bytia. A existuje len jedna cesta k Otcovi: Ježiš Kristus (porov. Jn 14, 6). Len Ježiš má moc priviesť vás k Otcovi. V Božej milosrdnej láske však svätý Jozef zohráva vo vašom duchovnom raste a na ceste k Otcovi veľmi dôležitú úlohu.

Vďaka zasväteniu sa svätému Jozefovi živšie zakúsite prítomnosť Otca vo svojom živote. Túto pravdu sa učíme z Ježišovho života. Keď nebeský Otec poslal svojho Syna na svet, aby nás spasil a urobil z nás svoje deti, vybral si jedného svätca, ktorý ho bude reprezentovať na zemi: svätého Jozefa. Pod jeho strechou Ježiš žil a jeho synom bol, dávajúc nám osobný príklad úplného zverenia sa svätému Jozefovi. Ježiš miloval, poslúchal a napodobňoval svojho pozemského otca. Žiadneho človeka okrem svätého Jozefa nenazýval otcom a tešil sa, že je známy ako „Jozefov syn“ (porov. Jn 6, 42). Aj my by sme mali považovať za poctu, že sme jeho deti. Ak podľa Otcových plánov Ježiš potreboval svätého Jozefa, o koľko viac ho potrebujeme my!

Otcovstvo svätého Jozefa umocnilo prítomnosť nebeského Otca v Ježišovom živote. Aby nám to bolo jasné, svätý Jozef nie je Boh. Nemôže pridať nič k božskému a večnému spoločenstvu, ktoré existuje medzi Bohom Otcom a Bohom Synom, ani nemôže spôsobiť, že Ježiš ako božská osoba bude ešte viac vnímať prítomnosť svojho nebeského Otca. Svätý Jozef bol skôr vybraný, aby stál na mieste nebeského Otca podľa požiadaviek Ježišovej ľudskej prirodzenosti.

Boh Otec nemá ľudskú prirodzenosť. Vždy, keď Ježiš videl svätého Jozefa, počul ho rozprávať, sledoval ho pri práci alebo bol svedkom jeho čistej lásky k Márii, Ježišova ľudská prirodzenosť zažila dokonalý odraz nebeského Otca.

„Boh sa rozhodol, že z Jozefa urobí svoj najhmatateľnejší obraz na zemi, pokladnicu všetkých práv jeho božského otcovstva, manžela šľachetnej Panny, ktorá je Paňou anjelov a ľudí.“20 (blahoslavený William Joseph Chaminade)

To, čo nebeský Otec urobil pre Ježiša, chce urobiť aj pre vás. Boh Otec chce, aby ste sa zverili do láskyplnej otcovskej starostlivosti svätého Jozefa podobne, ako mu on zveril Ježišovu ľudskú prirodzenosť. Boh od večnosti naplánoval, aby tak Ježiš, ako aj členovia Cirkvi boli zverení svätému Jozefovi – nebola to náhoda. Svätý Jozef je tieň nebeského Otca, jeho obraz a odraz v očiach Ježiša a Boh Otec si želá, aby ste aj vy prijali svätého Jozefa ako svojho duchovného otca. V Ježišovi síce najdokonalejšie vidíme obraz milosrdenstva a lásky jeho nebeského Otca [ako povedal: „Kto vidí mňa, vidí Otca“ (Jn 14, 9)], ale Ježiš sa chce s nami deliť aj o toho, kto mu bol pozemským obrazom jeho nebeského Otca.

„Tento svätý muž [svätý Jozef] mal takú nesmiernu dôstojnosť a slávu, že mu večný Otec veľkodušne vtlačil podobu svojej vlastnej zvrchovanosti.“21 (svätý Bernardín Sienský)

Prečítajte si „Náš duchovný otec“ ⇒.

Pomodlite sa litánie k svätému Jozefovi ⇒.

4. DEŇ

Syn, Vykupiteľ sveta, Bože,
zmiluj sa nad nami

„Svätý príklad Ježiša Krista, ktorý si počas pozemského života
nesmierne vážil svätého Jozefa a bol mu poslušný,
by mal zapáliť srdcia všetkých úctou k tomuto svätému.“22

SVÄTÝ ALFONZ LIGUORI

Poznáte výrok: „Skrze Máriu k Ježišovi?“ Ide o úžasné vyjadrenie úcty, ktoré na začiatku 18. storočia zaznelo z úst svätého Ľudovíta de Montfort. Vo svojej knihe O pravej úcte k Panne Márii tento svätý učil, že Mária je najistejšia, najjednoduchšia a najrýchlejšia cesta k Ježišovi. Aby vložil toto posolstvo do sŕdc ľudí, svätý Ľudovít horlivo podporoval ruženec a zasvätenie sa Panne Márii. Čo nás však môže prekvapiť, je, že vo všetkých svojich spisoch len niekoľkokrát spomína svätého Jozefa. Prečo je to tak? Nemiloval azda svätého Jozefa? Ó, áno, svätý Ľudovít de Montfort veľmi miloval svätého Jozefa. Každý svätec miluje svätého Jozefa. Dôvod, prečo neponúkol učenie o svätom Jozefovi, spočíval v tom, že Cirkev ešte nerozvinula teológiu svätého Jozefa.

Povedomie o veľkosti svätého Jozefa sa v modlitbovom živote Cirkvi neupevnilo skôr ako v polovici 19. storočia, teda až sto rokov po svätom Ľudovítovi de Montfort. Keby svätý Ľudovít kázal na uliciach Francúzska dnes, určite by ospevoval jeho zázraky. Svoj slávny výrok by rozšíril o meno svätého Jozefa a hlásal by: „Skrze Máriu a Jozefa k Ježišovi!“ Ježiš chce, aby ste poznali a milovali svoju matku aj svojho otca.

„Mária a Jozef tvoria najvernejší Ježišov obraz. Z tohto dôvodu môžem formulovať najkrajšiu cestu k svätosti: ‚Pre mňa žiť je Ježiš, žiť je Mária a Jozef.‘“23 (ctihodný Francis Xavier Nguyen Van Thuan)

Kresťanstvo nepozná väčších svätcov, ako sú Panna Mária a svätý Jozef. Zasvätenie sa svätému Jozefovi prirodzene vyplýva z krstného zasvätenia sa Ježišovi Kristovi a synovského zasvätenia sa Márii. Zasvätenie sa svätému Jozefovi ako vášmu duchovnému otcovi vám umožní, aby ste sa zasvätili každému členovi Svätej rodiny!

V dnešnej dobe sa veľa útočí na manželstvo a rodinu. Ježiš a Mária chcú, aby ste sa zasvätili svätému Jozefovi, lebo neexistuje otec alebo manžel, ktorý vie viac o posvätnosti manželstva a rodiny a o sebaobetujúcej sa láske, ktorá sa vyžaduje od otcov a manželov, než svätý Jozef. Jeho otcovské poslanie pokračuje z neba, odkiaľ na nás dohliada ako náš strážca, láskyplný ochranca a nebojácny obranca. Svätý Jozef je vzorom svätého otcovstva a po Kristovi najžiarivejším príkladom hrdinskej mužskosti a obrancom manželstva, čistoty a samotného života. Zasvätenie sa svätému Jozefovi je kľúč k prekonaniu antropologického zmätku, ktorý prevláda v dnešnej dobe. Vďaka bdelej, stálej láske a starostlivosti svätého Jozefa všetky ideológie a modly sa zrútia a padnú pred Ježišom Kristom!

„Ako si sa [svätý Jozef] radoval, že si mal Boha vždy pri sebe a že si videl, ako sa modly Egypťanov pred ním koria až do prachu.“24 (blahoslavený Januarius Maria Sarnelli)

Zasvätenie sa svätému Jozefovi roznieti vašu lásku k Ježišovi! Celý život a poslanie svätého Jozefa ukazuje na Ježiša, nikdy nie na neho samého. Úlohou svätého Jozefa je viesť každého k Ježišovi rovnako, ako to robí Mária. Kým Mária bola predurčená stať sa nepoškvrnenou Matkou Spasiteľa, svätý Jozef bol predurčený stať sa pozemským otcom Spasiteľa a vaším duchovným otcom. Váš duchovný otec dostal všetky milosti, ktoré potrebuje na splnenie svojho po- slania, a súčasťou tohto poslania je, aby prehĺbil váš vzťah s Ježišom.

„Jozef niesol Ježiša Krista najprv do Egypta, potom do Judey a tak pre nás vychodil cestu apoštolov, ktorí ohlasovali jeho meno Židom a pohanom.“25 (svätý Hilár z Poitiers)

„Svätý Jozef bol ochrancom Ježiša a Márie. Bol prirodzene aj tým, kto s nimi zoznamoval duše túžiace viac sa k nim priblížiť.“26 (blahoslavený Jean-Joseph Lataste)

Prečítajte si „Výsady úcty k svätému Jozefovi“ ⇒.

Pomodlite sa litánie k svätému Jozefovi ⇒.

5. DEŇ

Duch Svätý, Bože,
zmiluj sa nad nami

„Aké veľké je jeho [svätého Jozefa] zjednotenie s Bohom,
aký vznešený je jeho dar modlitby,
aké úžasné je vedenie Ducha Svätého!“27

BLAHOSLAVENÝ WILLIAM JOSEPH CHAMINADE

Vôľou Ducha Svätého je, aby ste poznali a milovali svätého Jozefa. S výnimkou života Panny Márie u žiadneho svätca nebol Duch Svätý taký aktívny ako v Jozefovom živote. A Ježišov pozemský otec nikdy neurobil nič bez toho, aby nehľadal vedenie Ducha Svätého. Poslušnosť svätého Jozefa Duchu Svätému mu umožnila, aby komunikoval s Bohom aj v spánku!

Svätý Jozef chce, aby ste boli vnímaví na pôsobenie Ducha Svätého a aby vás tak mohol viesť na ceste svätosti. Čo je vlastne svätosť? Je to nejaký vzdialený duchovný vrchol, ktorý nikdy nedosiahnete? Nie, nie je. Svätosť je život v úzkom, láskyplnom spoločenstve s Bohom. A konkrétnejšie, svätosť je dodržiavanie dvoch veľkých prikázaní o láske k Bohu a blížnemu. Máme sa vyhýbať hriechu, žiť čnostný život a byť v posväcujúcej milosti. Nič z toho však nie je možné bez Ducha Svätého vo vašom živote.

Tam, kde je prítomný svätý Jozef, je prítomný aj Duch Svätý. A svätý Jozef by vám povedal, že ak chcete byť naplnení Duchom Svätým, jedna vec je absolútne nevyhnutná: modlitba. Bez modlitby nikdy nebudete mať naozaj blízky vzťah s Bohom. Bez modlitby nikdy nebudete schopní nasledovať Ducha Svätého.

Aby ste boli svätí, musíte napodobňovať svätého Jozefa. Musíte si srdce zapáliť láskou k Bohu a blížnemu tým, že budete viesť zbožný vnútorný život. Žiaden strach, nemusíte sa hneď stať mníchom alebo mníškou. Svätosť je pre každého. Bez ohľadu na vaše povolanie v živote svätosť dosiahnu len tí, čo sa modlia a vedú intenzívny duchovný život, podnecovaný a udržiavaný sviatosťami, čerpajúci z modlitby a dobročinnosti.

Svätý Jozef je vzor duchovného života pre všetky svoje deti. Svätý Jozef nebol kňaz, ale je svätejší než ktorýkoľvek z kňazov vrátane ich patróna svätého Jána Vianneya. Po Ježišovi a Márii je svätý Jozef najsvätejší, najzbožnejší a najčnostnejší človek, aký kedy žil. Ničomu, čo by sa nepáčilo Duchu Svätému, nedal najmenšiu príležitosť. Ako to dokázal? Modlitbou. Svätý Jozef sa vďaka modlitbe dôsledne cvičil v čnostiach viery, nádeje a lásky, ako aj v morálnych čnostiach rozvážnosti, miernosti, spravodlivosti a mravnej sily.

„Uvažujte o tom, že celý život svätého Jozefa bol vnútorný a skrytý v Bohu. Svet ho tak málo pozná, že ho len zopár spisovateľov spomína na niektorých miestach. O jeho smrti nemáme žiadne informácie, zatiaľ čo jeho život bol život modlitby, tichej práce a neustálej obety a zároveň žiaril nádherou všetkých čností.“28 (svätý Joseph Sebastian Pelczar)

Nikdy neexistoval človek podobný svätému Jozefovi a nikdy ani nebude. Ale vy sa môžete stať „druhým Jozefom“ vo svete, môžete sa stať „zjavením svätého Jozefa“ pre druhých. Ak sa budete inšpirovať horlivosťou svätého Jozefa v modlitbe a vnútornom živote, môžete sa pripodobniť svojmu duchovnému otcovi.

Vďaka zasväteniu sa svätému Jozefovi bude vo vašom živote viac činný Duch Svätý. Vďaka tomuto zasväteniu Duch Svätý spozná svätého Jozefa vo vás a vleje vám do srdca, mysle a duše mimoriadne milosti. Môžete byť svätí! Proste Ducha Svätého, aby z vás urobil „druhého Jozefa“. Proste Ducha Svätého, aby vás naplnil milosťami podobnými tým, ktoré dal otcovskému srdcu svätého Jozefa.

„Duše najcitlivejšie na vnuknutia Božej lásky správne videli v Jozefovi brilantný príklad vnútorného života.“29 (svätý Ján Pavol II.)

Prečítajte si „Dary Ducha Svätého“ ⇒.

Pomodlite sa litánie k svätému Jozefovi ⇒.

6. DEŇ

Svätá Trojica, jeden Boh,
zmiluj sa nad nami

„On [svätý Jozef] je hlava Svätej rodiny, otec trojice na zemi,
ktorá sa tak veľmi podobá Najsvätejšej Trojici na výsostiach.“30

SVÄTÝ PETER JULIÁN EYMARD

Najsvätejšia Trojica je rodina, Svätá Rodina. Všetci jej členovia si prajú, aby ste k nej patrili aj vy. Preto vytvorili na zemi repliku Trojice – pozemskú trojicu, ktorá pozostáva z Ježiša, Márie a svätého Jozefa. V istom zmysle tvoria prvú Cirkev. Členstvo v tejto rodine vás pripraví na členstvo vo večnej Božej Rodine v nebi.

Svätý Jozef je otec pozemskej trojice. Mnohí svätci prirovnávali pozemskú trojicu (Ježiša, Máriu a Jozefa) k nebeskej Trojici (Otcu, Synu a Duchu Svätému), čo samozrejme nie je celkom priliehavé, keďže Mária a svätý Jozef nie sú bohmi a Duch Svätý nie je matka. Toto prirovnanie je však dôležité, lebo nám odhaľuje niečo o trojičnej rodine Boha. Úžasný postreh na túto tému nám ponúka svätý František Saleský:

„Niet pochýb o tom, že svätý Jozef bol obdarený všetkými darmi a milosťami potrebnými pre úlohu, ktorú mu chcel večný Otec zveriť, pre všetku domácu dočasnú starostlivosť o nášho Pána a vedenie svojej rodiny, ktorá sa skladala len z troch osôb a predstavuje pre nás tajomstvo Najsvätejšej a obdivuhodnej Trojice. Niežeby sa to naozaj dalo porovnať, okrem nášho Pána, ktorý je jednou z osôb Najsvätejšej Trojice, lebo tí ostatní sú len stvorenia. Môžeme však povedať, že táto trojica na zemi istým spôsobom reprezentuje Najsvätejšiu Trojicu.“31

Svätý František Saleský nás v tomto úryvku učí veľmi dôležitej pravde. Krásne vyjadruje, že trojica z Nazareta (Ježiš, Mária a svätý Jozef) je predobrazom nebeskej Trojice (Otca, Syna a Ducha Svätého), a preto sa skladá len z troch osôb. Inými slovami, Ježiš nemal žiadnych biologických bratov a sestry. A toto Katolícka cirkev vždy tvrdila, ale zároveň s tým celý čas učila, že Trojica v nebi i trojica na zemi chce, aby ste boli členom ich rodiny prostredníctvom adopcie!

Ujasnime si to: Nikdy sa nestanete božskou osobou. Vy a ja nie sme Boh a nikdy nebudeme. Boh si však želá priviesť nás do rodinného života Trojice skrze duchovnú adopciu – a to sa udeje v krste. Ako údy tajomného Kristovho tela, Cirkvi, sa stávame príslušníkmi Božej rodiny na zemi, Svätej rodiny. A táto príslušnosť k Svätej rodine je prípravou na vstup do Svätej Rodiny v nebi.

Ak chcete byť členom trojičnej Rodiny v nebi, musíte byť dieťaťom svätého Jozefa na zemi. Svätý Jozef, váš duchovný otec, vám pomôže, aby ste sa stali skutočným dieťaťom nebeského Otca. Naučí vás milovať, modliť sa, obetovať sa a pracovať; naučí vás konať Božiu vôľu. Cesta do neba je vydláždená čnosťami a svätý Jozef vám dá otcovský príklad svätosti. Jeho svätá pomoc vám zabezpečí hladký prechod k nebeskej Trojici. Členstvo v nazaretskej rodine – prijať svätého Jozefa za svojho otca, Máriu za svoju matku a Ježiša za svojho brata – je najistejší, najľahší a najrýchlejší spôsob, ako sa môžete stať členom trojičnej Rodiny v nebi.

„Aká to bola pre svätého Jozefa česť, keď vstúpil do vzťahu s Rodinou nebeského Otca a stal sa treťou osobou stvorenej trojice.“32 (blahoslavený William Joseph Chaminade)

Prečítajte si „Oratórium svätého Jozefa“ ⇒.

Pomodlite sa litánie k svätému Jozefovi ⇒.

7. DEŇ

Svätá Mária, oroduj za nás

„Všetci kresťania patria svätému Jozefovi,
lebo mu patril Ježiš a Mária.“33

SVÄTÝ LEONARD Z PORT MAURICE

Patríte Ježišovi, ktorý chce, aby ste rástli v čnostiach a svätosti – čiže v pravej láske k Bohu a blížnemu. Aby sa tak stalo, musíte napodobňovať Ježiša. A to najlepšie uskutočníte, keď budete napodobňovať jeho úplnú odovzdanosť Márii a svätému Jozefovi.

Ježiš sa neurazí, keď sa ľudia zveria Márii a Jozefovi. Ako by mohol? Veď on prvý sa im zveril! Ježiš viac než ktokoľvek iný túži po tom, aby ste milovali Máriu a svätého Jozefa, aby ste ich milovali a podobali sa im.

Ktorý brat by sa urazil, keby jeho mladší súrodenci prejavovali úctu jeho matke a otcovi? Ktorý človek by sa nahneval, keby niekto iný napísal pieseň o jeho matke alebo by jej k nohám zložil kvety? Podobne ktorý syn by bol nespokojný, keby niekto ospevoval čnosti jeho otca? Človeka, ktorý si váži jeho otca, by otcov syn neodsúdil. Naopak, takémuto človekovi by sa od syna dostalo pochvaly a nesmiernej priazne. A práve toto Ježiš chce urobiť tým, ktorí si ctia Máriu a svätého Jozefa. Ježiš im dá všetko. Ježiš je pripravený dať vám všetko!

Ak je syn ochotný obdarovať človeka, ktorý si váži jeho matku a otca, aké dary by manžel dal človeku, ktorý si váži jeho manželku? Aby sme to zistili, stačí sa pozrieť na svätého Jozefa. Svätý Jozef vyprázdni pokladnice neba pre tých, ktorí si uctia Máriu, jeho manželku!

Svätý Jozef štedro požehná všetkých, čo milujú a ctia si Pannu Máriu. Panna Mária je manželka svätého Jozefa, jeho kráľovná a potešenie jeho srdca. Žiadna iná by neuspokojila jeho čisté srdce. Tak ako Adam nebol naplnený, kým nespočinul pri stvorení, ktoré mu bolo podobné (Eva), tak aj Jozef našiel odpočinok až vtedy, keď našiel Máriu. Keď v manželstve prijal Máriinu ruku, zasvätil sa jej a urobil sľub, že si bude ctiť jej ženskosť a najmä jej požehnané panenstvo. Stal sa jej milovaným živiteľom, ochrancom a služobníkom. Svätý Jozef úprimne túži, aby si ju každý ctil a miloval.

Vďaka svätému Jozefovi si ešte viac zamilujete Pannu Máriu. Svätý Jozef je taký zamilovaný do Panny Márie, že chce, aby každý spoznal jej krásu. Ktorý manžel by to nechcel pre svoju manželku? Nie je azda túžbou každého manžela, aby druhí ľudia milovali a ctili si jeho manželku? Ktorý manžel by neurobil všetko, čo je v jeho moci, aby sa jeho manželka tešila ešte väčšej úcte? Ak dovolíte svätému Jozefovi, aby roznietil vašu lásku k jeho kráľovnej, vydá vám všetky poklady neba. Lebo on má prístup ku všetkým nebeským pokladom!

Zasvätením sa svätému Jozefovi sa stanete rytierom svätej Kráľovnej! Svätý Jozef vie, že pre Máriu sa oplatí žiť, bojovať a zomrieť. Je Kráľovnou nebeského kráľovstva a bojovať za ňu znamená bojovať za Kráľa. Pre svätého Jozefa ako najmocnejšieho rytiera nie je tajomstvom, že najistejšia, najľahšia a najrýchlejšia cesta ku Kráľovi je skrze Kráľovnú. Jeho poslaním je ukazovať túto pravdu dušiam.

Mária má úplnú dôveru v ušľachtilú lásku svätého Jozefa, svojho rytiera. Bezvýhradne mu verí. Svätý Jozef aj vás naučí byť rytierom svätej Kráľovnej, schopným získavať srdcia pre nebeské kráľovstvo.

„Máriin služobník bude mať nežnú úctu k svätému Jozefovi a svojou zbožnou úctou a láskou si zaslúži ochranu tohto veľkého svätca.“34 (blahoslavený William Joseph Chaminade)

„Ó, môj drahý otec, svätý Jozef, chcem ťa milovať láskou, akú mala Mária k tebe.“35 (blahoslavený Bartolo Longo)

Prečítajte si „Zasvätený rytier“ ⇒.

Pomodlite sa litánie k svätému Jozefovi ⇒.

8. DEŇ

⇒

Svätý Jozef, oroduj za nás

„Vidíme, že na začiatku Nového zákona, ako aj na začiatku Starého
je manželský pár. Ale kým Adam a Eva boli zdrojom zla,
ktoré sa vylialo na svet, Jozef a Mária sú vrcholom,
z ktorého sa svätosť šíri po celej zemi. Spasiteľ začal dielo spásy
v tomto panenskom a svätom zväzku.“36

SVÄTÝ PÁPEŽ PAVOL VI.

Manželstvo je v stredobode stvorenia i vykúpenia. Ako povedal svätý pápež Pavol VI., Adam a Eva boli prítomní pri počiatočnom stvorení (Starý zákon) a Jozef a Mária sa objavujú na začiatku opätovného Božieho stvorenia (Nový zákon). Sám Ježiš prirovnáva nebeské kráľovstvo ku svadobnej hostine (porov. Mt 22, 2).

Výrok svätého pápeža Pavla VI. v úvode tejto kapitoly je neuveriteľne hlboký. V istom zmysle predkladá myšlienku, že svätý Jozef je hlavou novozákonnej rodiny tak, ako bol Adam hlavou rodiny Starého zákona. Je to fascinujúca myšlienka, ktorá sa málo skúma v teologických štúdiách. Keď hovoríme o novej hlave ľudskej rodiny (novom Adamovi), obyčajne myslíme na Ježiša (porov. 1 Kor 15, 45) a je to tak správne. Ježiš je Boh; on pretvára ľudstvo. Svätý Jozef ako hlava Svätej rodiny bol však hlavou našej Hlavy. Nazývame ho otcom nášho Spasiteľa, patrónom všeobecnej Cirkvi a naším duchovným otcom.

Svätý Jozef je nový Adam. Po Kristovi je novou hlavou ľudskej rodiny. A aj vo vzťahu k nemu sme povinní dodržiavať štvrté prikázanie: „Cti svojho otca a svoju matku“ (Ex 20, 12). Kto si nebude ctiť a milovať svätého Jozefa, urazí Boha. A potom, otcovstvo svätého Jozefa je pre nás také dôležité, že od neho závisí náš duchovný rast. Ak sa sám Ježiš vzmáhal v múdrosti a poznaní vďaka otcovstvu svätého Jozefa, o čo viac potrebujeme jeho otcovstvo my, aby sme získali „vhodný odev“ pre vstup na svadobnú hostinu v nebeskom kráľovstve (porov. Mt 22, 12).

Svätý Jozef vám pomôže dostať sa na nebeskú svadobnú hostinu. Keďže vieme, že nás svätý Jozef miluje, a aj my ho milujeme a ctíme si ho, smieme mu dôverovať. Pomôcť deťom, aby prišli do neba, je tá najúžasnejšia vec, akú otec môže urobiť pre svoje deti. Náš prvý otec (Adam) zničil túto perspektívu pre všetky svoje deti. Jeho neposlušnosť spôsobila pád celého stvorenstva a zabránila nám vojsť do neba. Na druhej strane otcovstvo svätého Jozefa nás dvíha a podopiera, keď sa o to usilujeme. Svätý Jozef nás miluje, pomáha nám stať sa svätými a ukazuje nám jedinú cestu, ktorá vedie do neba, k Ježišovi.

Svätý Jozef je potešenie svätých. Každý svätý miluje svätého Jozefa. Nie je možné nájsť jedného, o ktorom by to neplatilo. Hoci sa úcta k svätému Jozefovi vyvíjala len pomaly, každý svätý ho mal rád. Nie je možné naozaj mať v srdci lásku k Bohu a blížnemu – teda byť svätý –, ak opovrhujete manželom Panny Márie a pozemským otcom Ježiša Krista. Aby ste sa dostali do neba, musíte sa podobať svojmu duchovnému otcovi v jeho veľkej láske. A on vám pomôže zadovážiť si vhodný odev – čnosti a svätosť –, ktorý potrebujete, aby ste mohli vojsť na nebeskú svadobnú hostinu!

„Tak je aj napísané: ‚Prvý človek, Adam, sa stal živou bytosťou;‘ posledný Adam oživujúcim Duchom. Ale nie je prv duchovné, lež živočíšne, až potom duchovné. Prvý človek zo zeme je pozemský, druhý človek je z neba. Aký je ten pozemský, takí sú aj ostatní pozemskí; a aký je nebeský, takí sú aj ostatní nebeskí. A ako sme nosili obraz pozemského, tak budeme nosiť aj obraz nebeského.“ (1 Kor 15, 45-49)

Prečítajte si „Potešenie svätých“ ⇒.

Pomodlite sa litánie k svätému Jozefovi ⇒.

9. DEŇ

Preslávny potomok Dávidov,
oroduj za nás

„Boh sa postaral, aby sa Jozef narodil z kráľovskej rodiny; prial si,
aby bol ušľachtilý už podľa pozemskej ušľachtilosti.
Krv Dávida, Šalamúna a všetkých kráľov Judey prúdila
v jeho žilách.“37

SVÄTÝ PETER JULIÁN EYMARD

Z Matúšovho a Lukášovho evanjelia sa dozvedáme, že svätý Jozef bol potomkom dávidovskej línie kráľov. Starozákonní proroci tiež učili, že Mesiáš bude pochádzať z Dávidovho rodu. Aj Mária, naša duchovná matka, bola pravdepodobne potomkom kráľa Dávida, ale v Novom zákone sa neuvádzajú jej predkovia. Namiesto toho Matúš a Lukáš predstavujú Jozefových predkov, lebo kráľovských predkov Mesiáša bolo potrebné ukázať v otcovskej línii. Obaja evanjelisti tak zámerne zdôraznili, že hoci Ježiš nie je biologický Jozefov syn, je Jozefovým synom podľa zákona a ako taký má právny nárok nazývať sa potomkom kráľa Dávida.

„Zásnuby medzi Jozefom a Máriou sú udalosťou veľkého významu. Jozef pochádzal z rodu kráľa Dávida a prostredníctvom manželstva s Máriou prenesie na Syna Panny – na Božieho Syna – právny titul ‚Dávidov Syn‘, čím sa naplnia proroctvá.“38 (pápež Benedikt XVI.)

Svätý Jozef bol kráľom Svätej rodiny. Nebol kráľom Nazareta, Izraela ani nič podobné. Ale keďže každý muž je kráľom svojho domu, svätý Jozef bol kráľom toho svojho. V nazaretskom dome bol svätý Jozef kráľom, Mária bola kráľovnou a Ježiš bol princom, čo čakal na kráľovstvo, ktoré mu pripravil jeho nebeský Otec. Ježiš je Kráľ kráľov a Pán pánov, ale Božia prozreteľnostná láska túži, aby sme uznali kráľovský titul svätého Jozefa vo Svätej rodine. Sám Ježiš nám dal príklad synovskej lásky a úcty, akú máme vzdávať svätému Jozefovi, svojmu duchovnému otcovi.

Svätý Jozef je vznešený pán. Mnohí svätí často s láskou hovorili o svätom Jozefovi ako o svojom „pánovi“, zvlášť svätá Terézia z Avily. Keď svätí používajú tento výraz, netvrdia, že svätý Jozef je Boh. Svätý Jozef nie je Boh, no svätí ho niekedy z úcty oslovujú slovom „pán“. Podobne, ako keď oslovujeme hodnostárov a vládcov. Je to ich zbožnosť, pre ktorú často vyjadrujú svoj synovský vzťah k Márii a svätému Jozefovi zbožným jazykom. Tak napríklad k Panne Márii sa obracajú ako k Madone. („Madona“ pochádza z latinského mea domina, čiže „moja pani“, a je ženskou formou slova „pán“.)

„Keď ťa sám Boh [svätý Jozef] chcel poslúchať, dovoľ mi, aby som bol v tvojej službe, aby som si ťa ctil a miloval ako svojho pána a majstra.“39 (svätý Alfonz Liguori)

„Celá Cirkev uznáva svätého Jozefa ako patróna a ochrancu. Po stáročia upútaval pozornosť veriacich rôznymi črtami svojho života. Ja ho preto už mnoho rokov rád s láskou oslovujem ako ‚nášho otca a pána.‘“40 (svätý Josemaría Escrivá)

Osloviť svätého Jozefa ako „pána“ má aj biblický základ. Spomínate si na Jozefa v Starom zákone, ktorého bratia predali do otroctva? Keď sa s ním opäť stretli a on zachránil ich rodinu pred hladom, nazývali ho „pánom“ (porov. Gn 44). Pre nás je svätý Jozef viac než brat. Je to náš šľachetný, láskyplný duchovný otec a pán.

„Šľachetný svätý Jozef, radujem sa, že Boh ťa považoval za hodného zaujať také výsadné miesto. Ako Ježišov otec si videl, ako sa tvojej autorite podriadil ten, ktorého poslúcha nebo i zem.“41 (svätý Alfonz Liguori)

Prečítajte si „Syn Dávidov“ ⇒.

Pomodlite sa litánie k svätému Jozefovi ⇒.

10. DEŇ

Svetlo patriarchov, oroduj za nás

„Tak rád nazývam svätého Jozefa patriarchom kresťanov
a Božích vyvolených! Ako by sme mu mohli uprieť tento ctihodný
titul... práve jemu, ktorý zohráva natoľko významnú úlohu
v tajomstvách nášho duchovného znovuzrodenia!“42

BLAHOSLAVENÝ WILLIAM JOSEPH CHAMINADE

Slovo „patriarcha“ znamená otec. Čo všetci patriarchovia starého zákona vysielali a čo sú všetci kresťanskí otcovia povolaní odrážať, je otcovské Božie svetlo, ktoré žiari skrze otcovstvo svätého Jozefa. Svätý Jozef je po Kristovi najväčší zo všetkých patriarchov. Je najväčší zo všetkých otcov!

„Predstavte si svätosť všetkých starodávnych patriarchov, ten dlhý rad generácií, ktorým je tajomný Jakubov rebrík, zavŕšený osobou Božieho Syna. Pozrite sa, aká veľká bola viera Abraháma, poslušnosť Izáka, odvaha Dávida, múdrosť Šalamúna. Keď ste si vytvorili tú najlepšiu mienku o týchto svätých, pamätajte, že Jozef je na najvyššom stupni rebríka. Je hlavou svätých, kráľov, prorokov, patriarchov. Je vernejší než Abrahám, poslušnejší než Izák, veľkodušnejší než Dávid, múdrejší než Šalamún. Jedným slovom, má veľké milosti, lebo je blízko pri zdroji – Ježiš mu spí v náručí.“43 (blahoslavený William Joseph Chaminade)

Svätý Jozef je odleskom Otca svetiel. V Jakubovom liste čítame:

„Každý dobrý údel, každý dokonalý dar je zhora, zostupuje od Otca svetiel, u ktorého niet premeny ani tieňa zmeny.“ (Jak 1, 17)

Boh na počiatku stvoril veľké nebeské svetlá: slnko, mesiac a hviezdy, bez ktorých by bol svet v tme. V novom zákone Otec vytvára nové stvorenie v Kristovi, skrze ktorého do nášho srdca dáva svoj božský život, lásku a svetlo. Svätý Jozef a jeho otcovstvo zohrávajú v Božom úžasnom pláne veľmi dôležitú úlohu. Svätý Jozef, dokonalý odlesk Otca svetiel, nám pomáha prijať Kristovo svetlo. Svätý Jozef, nositeľ svetla, nám prináša Ježiša, pravé Svetlo sveta.

Svätý Jozef vám pomôže žiť v Božom svetle. Ste dieťa svetla, lebo Ježiš vám ako kresťanom dáva podiel na svojom svetle a robí z vás svetlo sveta (porov. Mt 5, 14-16).

„Veď vy všetci ste synmi svetla a synmi dňa. Nepatríme noci ani tme.“ (1 Sol 5, 5)

„Kedysi ste boli tmou, ale teraz ste svetlom v Pánovi. Žite ako deti svetla! Ovocie svetla je v každej dobrote, spravodlivosti a pravde.“ (Ef 5, 8-9)

„Lumen Patriarchárum“ naháňa hrôzu satanovi. V latinskej verzii litánií k svätému Jozefovi titul „svetlo patriarchov“ znie „Lumen Patriarchárum“. Diabol nenávidí svätého Jozefa a jeho svetlo. Hoci druhé meno satana je Lucifer, čo znamená „nositeľ svetla“, Lucifer stratil svetlo pre svoju pýchu a neposlušnosť Bohu a teraz žije vo večnej tme a nenávidí svetlo. Satan sa bojí vášho duchovného otca, lebo svätý Jozef je pokorné stvorenie z mäsa a kostí, dokonalý odlesk Otca svetiel. On je pravý a večný nositeľ svetla, ikona Boha Otca. Po Ježišovi a Márii neexistuje žiaden človek, ktorého satan nenávidí viac než svätého Jozefa. Buďte blízko pri svätom Jozefovi a kráčajte vo svetle!

„Chcem osobitne poslať slovo povzbudenia otcom, aby prijali svätého Jozefa za svoj vzor. Ten, kto chránil Syna človeka, ich dokáže naučiť najhlbšiemu zmyslu ich otcovstva.“44 (pápež Benedikt XVI.)

Prečítajte si „Ite ad Ioseph!” ⇒.

Pomodlite sa litánie k svätému Jozefovi ⇒.

11. DEŇ

Ženích Božej Rodičky, oroduj za nás

„Ako veľmi sa [svätý Jozef] musel modliť, aby spoznal
a čoraz viac miloval svoju nepoškvrnenú manželku.“45

BLAHOSLAVENÝ GABRIELE ALLEGRA

Nikdy nebol muž taký zamilovaný do ženy, ako bol svätý Jozef zamilovaný do Panny Márie. Aká dôstojnosť a svätosť sa vyžadovala od svätého Jozefa, aby bol jej manželom! Mária vo svojom ženskom srdci vedela, že v mužskosti svätého Jozefa, ktorý bol jej rytierom a bojovníkom, je v bezpečí. Každá manželka túži mať takého manžela – džentlmena, ochrancu a dobrého otca.

Ženy si zaslúžia silných a chrániacich, ale zároveň nežných, milujúcich a spoľahlivých mužov. Každá chce nájsť bezpečie v náručí niekoho, kto je ochotný položiť za ňu aj život. Mužov, akým je svätý Jozef – vzor manžela, potrebuje celá Cirkev i svet.

„Svätý Jozef bol ženíchom Panny Márie. Podobne ako on si každý otec uvedomuje, že v manželke mu je zverené tajomstvo ženskosti. Drahí otcovia, ctite a milujte svoju manželku ako svätý Jozef. A svojou láskou a múdrou prítomnosťou veďte svoje deti k Bohu.“46 (pápež Benedikt XVI.)

Každé katolícke srdce chce pastierov ako svätý Jozef, kňazov a biskupov – duchovných otcov, ktorí sú džentlmeni, rytierski bojovníci, ochrancovia a obrancovia. Od svojich kňazov a biskupov katolíci očakávajú, že budú spoľahliví, nežní, láskaví, čnostní a zbožní. Kristova nevesta Cirkev je hodna vodcov, ktorí sú ochotní zápasiť s vlkmi z lásky k stádu, poraziť duchovných drakov a hlásať pravdu so zanietením, kresťanskou láskou a horlivosťou. Svätý Jozef je vzor každého otcovstva. Ak sa manžel, otec alebo kňaz nepozrie na vzor svätého Jozefa, nikdy v plnej miere nepochopí, čo znamená byť obetavým mužom, láskyplným manželom a otcom a skutočne mužným svätcom.

Svätý Jozef je vzor manžela a otca. Povolanie všetkých mužov je slúžiť tým, ktorí boli zverení do ich lásky a starostlivosti. Mnohí muži na to dnes zabúdajú, ale svätý Jozef im to pripomenie a pomôže im, aby boli opäť svätí a rytierski. Každý z nich vo svätom Jozefovi nájde vzor sily, vernosti, hrdinstva a čností. Ak muži – manželia, otcovia, kňazi a biskupi – budú nasledovať príklad svätého Jozefa, rodiny budú bezpečné a plné lásky, manželia budú svätí, kňazi porazia drakov a biskupi budú opäť pastiermi duší a stĺpmi pravdy.

Svätý Jozef je vzor pre všetkých mužov. Skutoční muži sú praví džentlmeni v službách druhých. Skutoční muži milujú. Skutoční muži chránia ženy a deti pred akýmkoľvek ohrozením. Skutoční muži obetujú aj život za svoje manželky a deti. Svätí kňazi a biskupi radi trpia a zomierajú za duše, o ktoré sú poverení sa starať. Kňazi a biskupi tohto kalibru sa neboja posmechu, potupy, chudoby alebo väzenia. Muži ako svätý Jozef sú hotoví bojovať za to, čo milujú, čo je dobré, pravé a krásne. Nech sa Cirkev a rodiny opäť naplnia takýmito mužmi!

Vážení čtenáři, právě jste dočetli ukázku z knihy Zasvätenie sa svätému Jozefovi.
Pokud se Vám líbila, celou knihu si můžete zakoupit v našem e-shopu.